ΚΑΝΟΝΙΣΜΟΣ ( ΕΟΚ ) αριθ . 2165/91 ΤΗΣ ΕΠΙΤΡΟΠΗΣ της 23ης Ιουλίου 1991 περί λεπτομερών κανόνων εφαρμογής του κανονισμού ( ΕΟΚ ) αριθ . 598/91 του Συμβουλίου σχετικά με την ανάληψη επείγουσας δράσης για την προμήθεια γεωργικών προϊόντων προοριζόμενων για τον πληθυσμό της Σοβιετικής Ένωσης

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη :

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό ( ΕΟΚ ) αριθ . 598/91 του Συμβουλίου της 5ης Μαρτίου 1991 σχετικά με την ανάληψη επείγουσας δράσης για την προμήθεια γεωργικών προϊόντων προοριζομένων για τον πληθυσμό της Σοβιετικής Ένωσης ( 1 ), και ιδίως το άρθρο 5 παράγραφος 2,

Εκτιμώντας :

ότι το άρθρο 2 του κανονισμού ( ΕΟΚ ) αριθ . 598/91 ορίζει ότι η προμήθεια των εν λόγω προϊόντων ανατίθεται βάσει διαγωνισμού ή, για λόγους που σχετίζονται αποκλειστικά με τον επείγοντα χαρακτήρα των ενεργειών, με διαδικασία απευθείας ανάθεσης -

ότι θεωρείται σκόπιμη η εκτέλεση της προμήθειας από μη κυβερνητικούς οργανισμούς ή, ελλείψει αυτών, από επιχειρήσεις εγκατεστημένες στη Σοβιετική Ένωση που παρέχουν ικανοποιητικά εχέγγυα, δεδομένης της πείρας που διαθέτουν όσον αφορά τη διανομή προϊόντων διατροφής στους πληθυσμούς της Σοβιετικής Ένωσης -

ότι πρέπει να καθοριστούν γενικοί κανόνες για τις προμήθειες, καθώς και για τις υποχρεώσεις που αναλαμβάνονται από τους προμηθευτές -

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που αναφέρεται στο άρθρο 5 παράγραφος 2 του κανονισμού ( ΕΟΚ ) αριθ . 598/91,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ :

Άρθρο 1

Για την εφαρμογή του κανονισμού ( ΕΟΚ ) αριθ . 598/91, οι προμήθειες προϊόντων στα πλαίσια της επείγουσας βοήθειας στη Σοβιετική Ένωση διενεργούνται υπό τους όρους του παρόντος κανονισμού .

Άρθρο 2

1 . Η προμήθεια διενεργείται από μη κυβερνητικούς οργανισμούς που διαθέτουν πείρα όσον αφορά τη διανομή προϊόντων διατροφής στους πληθυσμούς της Σοβιετικής Ένωσης, και οι οποίοι προσφέρουν τους ευνοϊκότερους συνολικά όρους για την εκτέλεση της προμήθειας .

2 . Οι μη κυβερνητικοί οργανισμοί οι οποίοι επιλέγονται για την προμήθεια πρέπει, ειδικότερα, να ανταποκρίνονται στα ακόλουθα κριτήρια :

α ) να διέπονται από καθεστώς ανάλογο με εκείνο των οργανισμών αυτού του είδους -

β ) να έχουν την έδρα τους σε κράτος μέλος -

γ ) να έχουν αποδείξει την ικανότητά τους να διεξάγουν επιτυχώς ενέργειες επείγουσας βοήθειας -

δ ) να αναλαμβάνουν την υποχρέωση τήρησης των όρων προμήθειας που έχουν καθοριστεί βάσει του κανονισμού ( ΕΟΚ ) αριθ . 598/91 .

Άρθρο 3

Λαμβανομένων υπόψη των ειδικών δυσκολιών που εμφανίζει η μεταφορά και η διανομή των ενισχύσεων στο δικαιούχο πληθυσμό, και εφόσον δεν είναι δυνατή η εφαρμογή του άρθρου 2 παράγραφος 1, οι προμήθειες μπορούν επίσης, να διεξάγονται, από επειχειρήσεις που είναι εγκατεστημένες στη Σοβιετική Ένωση και οι οποίες πληρούν τους όρους που προβλέπονται στην παράγραφο 2 στοιχεία γ ) και δ ) του εν λόγω άρθρου προσφέρουν ευνοϊκότερους συνολικά όρους για την εκτέλεση της προμήθειας .

Άρθρο 4

Η προμήθεια περιλαμβάνει :

- την ανάληψη των προϊόντων από επιχειρήσεις εγκατεστημένες στο έδαφος της Κοινότητας, στους τόπους αποθήκευσης που πρόκειται να ανακοινωθούν εν ευθέτω χρόνω από την Επιτροπή,

- τη μεταφορά των προϊόντων αμελητί, δια της συντομοτέρας οδού και με τα καταλληλότερα μέσα στους τόπους προορισμού που πρόκειται να υποδειχτούν από την Επιτροπή,

- την εξασφάλιση της δυνατότητας αποθήκευσης των προϊόντων, σε περίπτωση που αυτά δεν μπορούν να διατεθούν αμέσως στους δικαιούχους,

- τη διανομή των προϊόντων στα ιδρύματα και στους συλλογικούς δικαιούχους για τους οποίους προορίζονται, οι οποίοι ορίζονται από τις σοβιετικές αρχές και εγκρίνονται από την Επιτροπή . Η διανομή αυτή πρέπει να πραγματοποιηθεί σε προθεσμία εννέα μηνών από την ανάληψη των προϊόντων .

Άρθρο 5

Η πληρωμή για τη διενέργεια της προμήθειας πραγματοποιείται κατόπιν προσκομίσεως αποδείξεων για την επιτυχή εκτέλεσή της . Μπορούν να καταβληθούν προκαταβολές μετά την ανάληψη των προϊόντων από τις επιχειρήσεις που αναφέρονται στο άρθρο 4 πρώτη περίπτωση και εφόσον τα προϊόντα έχουν εξέλθει από το τελωνειακό έδαφος της Κοινότητας .

Άρθρο 6

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων . Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος .

Βρυξέλλες, 23 Ιουλίου 1991 . Για την Επιτροπή

Ray MAC SHARRY

Μέλος της Επιτροπής

( 1 ) ΕΕ αριθ . L 67 της 14 . 3 . 1991, σ . 19 .